CELEX: 62015TN0104
Language: mt
Date: 2015-02-25 00:00:00
Title: Kawża T-104/15: Rikors ippreżentat fil-25 ta’ Frar 2015 – Militos Symvouleftiki vs Il-Kummissjoni

11.5.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 155/32
            
         Rikors ippreżentat fil-25 ta’ Frar 2015 – Militos Symvouleftiki vs Il-Kummissjoni
   (Kawża T-104/15)
   (2015/C 155/38)
   Lingwa tal-kawża: l-Ingliż
   
      Partijiet
   
   
      Rikorrenti: Militos Symvouleftiki AE (Ateni, il-Greċja) (rappreżentant: S. Pappas, avukat)
   
      Konvenuta: Il-Kummissjoni Ewropea
   
      Talbiet
   
   
               —
            
            
               tannulla d-Deċiżjoni ta’ Implementazzjoni tal-Kummissjoni, tas-16 ta’ Diċembru 2014, li ċaħdet bħala infondata t-talba għal eżami tal-legalità, imressqa fit-23 ta’ Ottubru 2014 mir-rikorrenti, u li kkonfermat id-deċiżjoni tat-23 ta’ Settembru 2014 tal-Aġenzija Eżekuttiva għall-Edukazzjoni, l-Awdjoviżiv u l-Kultura, dwar l-ineliġibbiltà, inkwantu spejjeż ta’ persunal, ta’ remunerazzjoni mħallsa lis-soċji/azzjonisti tar-rikorrenti fil-kuntest ta’ żewġ proġetti eżegwiti b’suċċess mill-imsemmija rikorrenti, jiġifieri l-proġett “Go Green – Green Business is smart business” (Ftehim Nru 510424-LLP-1-2010-1-GR-LEONARDO-LMP) u l-proġett “LadybizIT” (Ftehim Nru 2011-3052-518310-LLP-1-2011-1-GR-LEONARDO-LAM) u tiddikjara eliġibbli, inkwantu spejjeż ta’ persunal, l-ispejjeż li jikkorrispondu għas-servizzi “addizzjonali” pprovduti minn Olga Stavropoulou, Pavlos Aravantinos u Karamanlis fil-kuntest tal-imsemmija proġetti, jew, sussidjarjament, tiddikjara eliġibbli, taħt l-Artikolu II.14 tal-ftehim ta’ għoti u l-Anness III tiegħu, u dovuti lir-rikorrenti, biss l-ispejjeż li jikkorrispondu għas-servizzi “addizzjonali” pprovduti minn Olga Stavropoulou u Pavlos Aravantinos fil-kuntest taż-żewġ proġetti inkwistjoni;
            
         
               —
            
            
               tikkundanna lill-Kummissjoni għall-ispejjeż rispettivi tagħha kif ukoll għal dawk sostnuti mir-rikorrenti fil-kuntest ta’ din il-proċedura.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka żewġ motivi.
   
               1.
            
            
               L-ewwel motiv, ibbażat fuq żball manifest ta’ evalwazzjoni tal-Kummissjoni.
               
                           —
                        
                        
                           Il-Kummissjoni ma ħaditx inkunsiderazzjoni l-fatt li d-distinzjoni bejn is-servizzi “tas-soltu” u s-servizzi “addizzjonali” pprovduti mis-soċji/azzjonisti fil-kuntest tal-proġetti inkwistjoni setgħet saret fid-dawl tan-natura tal-imsemmija servizzi, il-kliem u l-ispirtu tad-dispożizzjonijiet tal-istatuti tar-rikorrenti fis-seħħ f’dak iż-żmien, kif ukoll fid-dawl tad-dispożizzjonijiet tad-deċiżjoni tal-20 ta’ Diċembru 2010 tal-assemblea ġenerali tas-soċji/azzjonisti tar-rikorrenti.
                        
                     
         
               2.
            
            
               It-tieni motiv, ibbażat fuq żball manifest ta’ evalwazzjoni tal-Kummissjoni.
               
                           —
                        
                        
                           Il-kunsiderazzjoni tal-Kummissjoni, li l-kwalità ta’ amministratur, inkwantu tali, tipprekludih milli jipprovdi lir-rikorrenti servizzi oħra fil-kuntest ta’ kuntratt ta’ xogħol ikkaratterizzat bl-eżistenza ta’ rabta ġenwina ta’ subordinazzjoni, tmur kontra l-ġurisprudenza stabbilita tal-qrati tal-Unjoni Ewropea. Fi kwalunkwe każ, ir-rikorrenti pprovdiet lill-Aġenzija Eżekuttiva għall-Edukazzjoni, l-Awdjoviżiv u l-Kultura u lill-Kummissjoni provi biżżejjed biex jiġi stabbilit li l-kontroll eżerċitat mill-persuna responsabbli għall-proġett fuq l-amministratur kien reali u kien jissodisfa l-kriterji stabbiliti mill-ġurisprudenza rigward l-eżistenza ta’ rabta ġenwina ta’ subordinazzjoni.